Kaapstad se ‘dag zero’ vervroeg terwyl waterverbruik toeneemFoto: Pixabay.com Kaapstad se ‘dag zero’ is met meer as drie weke vervroeg na 29 April 2018, weens hoë waterverbruik deur inwoners die afgelope week. Die algehele damvlakke het met 1.1% gedaal en damvlakke staan tans op 33%. Die stad se algehele waterverbruik het na 641 miljoen liter water toegeneem. “Slegs 34% van inwoners spaar tans water. Landbouverbruikers verbruik water teen ŉ soortgelyke koers,” het Peter Flower, direkteur vir water en sanitasie vir Kaapstad, gesê. Die vordering kan hier gesien word. “Indien waterverbruik steeds toeneem, tesame met warm, winderige weerstoestande wat verdamping verhoog, kan ons verwag dat ‘dag zero’ reeds op 18 Maart 2018 sal aanbreek,” het hy verduidelik. “Dit is ŉ vreesaanjaende vooruitsig. Inwoners bly die grootste verbruikers van ons water. As ons die waterverbruik kan afbring tot 500 miljoen liter water per dag, sal ons ‘dag zero’ kan verhoed.” ‘Dag zero’ is die dag wat alle krane in die stad toegedraai sal word en persone sal by ongeveer 200 persele oor die skiereiland heen moet toustaan vir water. Alhoewel sommige noodsaaklike dienste steeds beskikbaar sal wees, sal byna alle woonbuurte se krane toegedraai word. “Die stad se spanne sal deur die feesseisoen werk om seker te maak dat ons gemiddelde reaksietye vir lekplekke of gebarste pype minder as twee ure bly en dat ons die gevorderde drukbestuurstelsel sal volhou wat waterverbruik beperk.” Flower het gesê ŉ bykomende 40 000 waterbestuurstoestelle sal ook van Januarie af geïnstalleer word by huishoudings wat die waterbeperkings ignoreer. “Ons het reeds meer as 21 000 toestelle geïnstalleer op eiendomme wat ŉ hoë waterverbruik handhaaf. Dit sal oor Desember voortduur.” Vlak 6-waterbeperkings tree van 1 Januarie 2018 in werking en ŉ waterbestuurstoestel sal geïnstalleer word by alle huishoudings wat meer as 10,5 kiloliter water per maand gebruik. Verdamping was die afgelope week laer as verwag weens koeler temperature, maar indien die temperatuur styg, sal die damvlakke vinniger sak, het Flower bygevoeg. “Ons was gelukkig om bietjie ekstra reën te kry, maar die volgende paar maande sal baie warm wees en daar is byna geen vooruitsig op reën nie. As residensiële inwoners en landbougebruikers steeds dieselfde hoeveelheid water verbruik, sal ‘dag zero’ teen 18 Maart 2018 aangbreek.”